**Informasjon til apotek om utlevering og oppgjør for Paxlovid til behandling av covid-19 i primærhelsetjenesten**

* Paxlovid tabletter (nirmatrelvir/ritonavir) er et antiviralt legemiddel mot covid-19 som vil være tilgjengelig i Norge fra 8.desember.
* Nasjonalt faglig råd for bruk av Paxlovid vil bli publisert i [Helsedirektoratets veileder for legemiddelbehandling av covid-19](https://www.helsedirektoratet.no/veiledere/koronavirus/vaksiner-smittevernutstyr-og-legemidler/legemiddelbehandling-behandling-av-covid-19). Legemiddelet er tilgjengelig i begrenset mengde og prioriteres for pasienter med høyest forventet nytte.
* Lege kan rekvirere Paxlovid på blå resept etter blåreseptforskriften § 4 punkt 2 til pasienter utenfor institusjon med bekreftet covid-19 og som omfattes av indikasjon beskrevet i det faglige rådet.
* Paxlovid kan rekvireres til pasienter på kommunal institusjon med bekreftet covid-19 og som omfattes av indikasjon beskrevet i det faglige rådet.
* På grunn av begrenset tilgang til legemidlet kan ikke apotek utlevere Paxlovid til rekvirentens eget bruk, på hvit resept eller etter rekvisisjon til legekontor eller andre institusjoner enn sykehjem.
* Apotek kan benytte en arbeidspris på kr 153 eks mva/ 191,25 inkludert mva per pakning både ved utlevering på blå resept og utlevering til behandling av covid-19 pasienter på sykehjem.

## Bakgrunn

Regjeringen besluttet å gå til innkjøp av Paxlovid til behandling av pasienter med covid-19 tidligere i år. Helsedirektoratet har i henhold til sin grossisttillatelse gjort innkjøp av Paxlovid via felles europeisk innkjøpsordning (JPA). Avtalen inneholder en klausul om at innkjøpspris er konfidensiell og Paxlovid pakningene som Helsedirektoratet anskaffer vil derfor ha en AUP på kr. 0,01. Helsedirektoratet har inngått avtale med Apotek 1 Gruppen AS, Norsk Medisinaldepot AS og Alliance Healthcare Norge AS om distribusjon til apotekene.

## Rekvirering på blå resept

Covid-19 er definert som en allmennfarlig smittsom sykdom. Antiinfektive legemidler som Paxlovid i ATC-gruppe "J" kan rekvireres på blå resept til den enkelte pasient etter blåreseptforskriften § 4 punkt 2. **Det ytes kun stønad til antiinfektiva til forebygging eller behandling av covid-19 i henhold til faglige anbefalinger fra Helsedirektoratet**, se [Helsedirektoratets veileder for legemiddelbehandling av covid-19](https://www.helsedirektoratet.no/veiledere/koronavirus/vaksiner-smittevernutstyr-og-legemidler/medikamentell-behandling-av-covid-19#bruk-av-molnupiravir). Lege kan rekvirere Paxlovid for behandling av covid-19 på blåresept til enkeltpasienter utenfor institusjon (sykehus/poliklinikk/sykehjem).

## Utlevering

Pakninger med Paxlovid er meldt inn til vareregisteret med varenummer 591488 og med tilhørende ATC-kode J05AE30. Apoteket skal bruke dette varenummeret ved ekspedering av resepter på Paxlovid.

**Det er begrenset tilgang på Paxlovid, det distribueres til apotek med AIP kr 0,01 av tekniske årsaker og dette gjenspeiler ikke den reelle prisen på legemidlet**. Det vil derfor være rasjonering av legemidlet og forbud mot parallelleksport. Legemiddelverket har fattet vedtak om rasjonering med hjemmel i [Forskrift om tiltak for å ivareta tilgangen til legemidler, medisinsk utstyr og personlig verneutstyr under covid-19](https://lovdata.no/dokument/SF/forskrift/2022-06-22-1109?q=covid-19%20legemidler) § 4. I tillegg er Paxlovid oppført på liste over legemidler med forbud om parallelleksport, se lenke [Parallelleksport, meldeplikt og rasjonering i forbindelse med COVID-19 - Legemiddelverket](https://legemiddelverket.no/import-og-salg/import-og-grossistvirksomhet/parallelleksport-meldeplikt-og-rasjonering-i-forbindelse-med-covid-19)

**Paxlovid skal kun utleveres fra apotek etter gyldig blåresept eller rekvisisjon fra kommunale sykehjem eller private sykehjem med kommunal avtale. Det skal kun rekvireres til pasienter med bekreftet covid-19 og som omfattes av de faglige rådene, ikke til beredskapslager på sykehjem eller hos pasient. Sykehusene vil få Paxlovid til innlagte pasienter med covid-19 direkte fra grossist.**

Det er ikke anledning til å utlevere Paxlovid til rekvirentens eget bruk, andre institusjoner enn sykehjem eller på hvit resept, fordi det er rasjonering av legemidlet.

Legemiddelverket har fastsatt en arbeidspris for utlevering av legemidler til behandling av covid-19, se lenke [Apotekavanse - Legemiddelverket](https://legemiddelverket.no/offentlig-finansiering/apotekavanse). Arbeidsprisen er på kr 153 eks mva/ 191,25 inkludert mva og kan benyttes en gang per pakning og gjelder både ved utlevering blåresept og utlevering til behandling av covid-19 pasienter på sykehjem.

Det skal ikke gjøres anbrudd på pakningene.

## Oppgjør for utlevering av Paxlovid

Helfo vil refundere utleveringer av Paxlovid på blåresept § 4. Blåresept § 4 er unntatt egenbetaling, og pasienter skal dermed ikke betale for legemiddelet ved slike ekspedisjoner. Apotek kan sende slike oppgjør til Helfo på samme måte som andre blåreseptoppgjør.

Kommunale institusjoner (sykehjem) eller sykehjem med kommunal avtale kan faktureres for arbeidspris.

## Bestilling

Bestilling av Paxlovid fra apotek kan gjøres via apotekets legemiddelgrossist.

Om Paxlovid

### Se [preparatomtale](https://www.ema.europa.eu/en/documents/product-information/paxlovid-epar-product-information_no.pdf) og [Legemiddelbehandling av covid-19 - Helsedirektoratet](https://www.helsedirektoratet.no/veiledere/koronavirus/vaksiner-smittevernutstyr-og-legemidler/legemiddelbehandling-behandling-av-covid-19) for informasjon om bruk av legemidlet